paragraph_text: Tijekom socijalizacije uče se ponašanja koja se smatraju prikladnima za članove određenog društva. Središnji zadatak socijaliziranja svakog novog naraštaja je prenošenje sustava zajedničkih vrijednosti. Socijalizacija počinje u obitelji koja se sastoji od jednog ili dva roditelja i njihove djece. Prema suvremenim shvaćanjima, proces socijalizacije uključuje i proces individualizacije pod kojim se podrazumijeva sposobnost pojedinca da nadilazi postojeću socijalnu danost i da se mijenja sukladno vlastitim potrebama. Najvažniji faktori socijalizacije su: obitelj, škola, kao i šira socijalna zajednica sa svojim formalnim i neformalnim institucijama.